Sisäministeri Kai Mykkäsen (kok) mukaan hallitus on valmis nopeasti vastaamaan Oulun kaupungin pyyntöön turvallisuuden lisäresursseista.

Näin sisäministeri Kai Mykkänen kommentoi Oulun raiskausvyyhtiä. Aleksanteri Pikkarainen

Moni oululainen on viimeisen kuukauden aikana järkyttynyt kaupunkia koettelevasta, alaikäisiin kohdistuneesta seksuaalirikosvyyhdistä. Epäiltyjä rikoksia on lukuisia ja yksi uhreista on kuollut.

–Täytyy toivoa voimia kaikille oululaisille tämän tragedian ja raukkamaisten tekojen äärellä. Tehdään yhteisönä, suomalaisina ja erityisesti oululaisina kaikki, että nuoret eivät ajaudu tällaisiin tilanteisiin. Teemme myös valtiona lainsäädäntötyössä kaikkemme, että tällaista ei pääsisi enää tapahtumaan.

Mykkänen on aiemmin esittänyt Suomen pakolaiskiintiön nostoa.

–Yhtenä vuonna tuli 30 000 turvapaikanhakijaa. Jos olisimme ottaneet leireiltä perheitä, lapsia, naisia, olisimme todennäköisesti tänäänkin eri tilanteessa kuin missä nyt kokoonnutaan.

Mykkänen kertoi aiemmin lauantaina mediassa, että hallitus sorvaa uusia lakeja maahanmuuttoon liittyen. Hänen mukaansa lakeja on valmisteltu jo kuukausia.

–Teemme kaikkemme, jotta valmistelu saadaan hyvin pitkälle (kuluvan hallituskauden aikana.) Tulemme keskustelemaan asiasta myös eduskuntapuolueiden kanssa. Varmasti on niin että osa lainsäädännöstä jää seuraavalle eduskunnalle.

Toivon voimia kaikille oululaisille, sanoi sisäministeri Kai Mykkänen (kok.) Aleksanteri Pikkarainen

Nopeammin maasta ulos

Mykkänen vetosi vuoden alusta voimaan tulleeseen lakimuutokseen siitä, että karkotuksia voidaan nyt nopeuttaa, jos syyllistyy seksuaalirikoksiin.

– Meillä on myös nostettu rangaistusasteikkoa alaikäisiin kohdistuvista seksuaalirikoksista. Meillä on parhaillaan eduskunnassa lakiesitykset, joissa estetään uusintahakemuksen väärinkäyttöä viivytystarkoituksessa, jos ei ole perustetta jäädä maahan.

Mykkänen vakuutti hallituksen toimivan, että Suomessa saadaan rauhassa elää jatkossakin.

– On syytä kääntää kiviä sen eteen, että Suomessa voi elää myös ulkomaalaistaustaisten enemmistö, joka toimii täysin moitteettomasti ja tällainen vähemmistö ei pääse pilaamaan Suomen turvallisuutta eikä myöskään ajamaan meitä toisiamme vastaan.

Mykkäsen mukaan hallitus on valmis tarjoamaan Oululle kriisiapua ja turvallisuustyön uusien mallien resursointia hyvin nopealla aikavälillä.

– Kaupungin johtoryhmä valmistelee sitä poliisin kanssa parhaillaan.

Mikä meni pieleen?

Mykkäseltä kysyttiin myös, mikä meni vikaan siinä, että Oulussa nyt tutkitaan lukuisia lapsiin kohdistuneita vakavia seksuaalirikoksia, joista epäillään ulkomailta tulleita miehiä.

– Sanoisin että koko Euroopassa meni vikaan se, ettemme löytäneet tapaa käsitellä turvapaikanhakijoiden suurta määrää ulkorajoilla ja päästää Euroopan sisään ne, jotka ovat oikeutettuja turvaan. Meidän täytyy oppia paljon siitä, että miten kotoutetaan ja opetetaan, että Suomessa sukupuolen koskemattomuus on perusarvo ja jos sitä loukkaa, joutuu pois.

Mykkäsen mukaan ulkopuolisuuden tunteen luominen on usein taustalla siinä, kun ajaudutaan tekoihin, joita Oulussa valitettavasti on jouduttu kokemaan.

– Ne ovat raukkamaisia tekoja, hän toisti useaan kertaan. Tässä puhutaan poikkeuksellisen törkeästä ja pöyristyttävästä vyyhdistä.

Varmaa vastausta ei hänellä ollut siihen, miksi juuri Oulu on nyt joutunut tällaisen vyyhdin keskelle.

– Täytyy muistaa että Oulussa on pääkaupunkiseudun jälkeen suurin määrä peruskouluikäisiä nuoria. Täällä on myös paljon nuoria muualta tulleita. Yksi selitys voi olla, että Oulu on sen kokoinen kaupunki, että näitä tulee tietoon ja yhteisö niitä havaitsee. Poliisi on myös tehnyt hyvää työtä.